Patru elevi împreună cu profesoarele Mihaela Pînzariu și Florența Bocanci, de la Colegiul „Vasile Lovinescu”, din municipiul Fălticeni, au participat la o mobilitate de învățare în Portugalia, mai precis, în localitatea Peso da Regua, în perioada 12-18 mai 2024. Mobilitatea face parte din cadrul proiectului Erasmus+ MA VILLE ENGAGE VERS 2050 PAR LES OBJECTIFS DE DEVELOPPEMENT DURABLE (MAVIE), proiect nr. 2023-1-RO01-KA220-SCH-000161555, iar obiectivele acestei întâlniri au fost:
-sensibilizarea elevilor și a profesorilor cu privire la schimbările climatice și aprofundarea cunoștințelor despre obiective de dezvoltate durabilă (ODD);
- găsirea de soluții durabile pentru o lume mai bună, prin realizarea Cartei eco-cetățeanului responsabil;
- întărirea toleranței pentru diversitate culturală;
- încurajarea folosirii limbii franceze
Desigur, fiind o mobilitate de învățare, atât elevii cât și cele două cadre didactice au luat parte la numeroase activități extrem de interesante, care s-au pliat exact pe obiectivele întâlnirii, dar mai ales au fost pe gustul tuturor elevilor implicați în proiect. Dintre acestea, putem remarca: conceperea și prezentarea celor 10 porunci ale dezvoltării durabile și vizitarea unei podgorii vechide 100 de ani, care face parte din patrimoniul umanității UNESCO. De asemenea, participanții au aflat cum se fabrică produse cosmetice pe bază de semințe de struguri recuperate în urma fabricării vinului, au plantat răsaduri în sera didactică a școlii, au plantat copacul MA VIE al proiectului și, nu în ultimul rând, au învățat cum să creeze postere pornind de la obiective de dezvoltare durabilă.
În calitate de coordonator de proiect, Colegiul „Vasile Lovinescu” Fălticeni și-a ales o serie de parteneri din mai multe țări europene: Asociația TERRALBASTRA, din Franța, Lycée des métiers « Armand Guillaumin » Orly, Franța, RDIUP Franța, Escola Profissional de Desenvolvimento Rural do Rodo, Peso da Régua, Portugalia, Ankara Lisesi, Turcia, Liceo Scientifico "B. Rescigno" Roccapiemonte, Italia, 3 Gymnasio Kalamatas, Grecia dar și o școală din România, respectiv Colegiul Tehnic „Ion Creangă", din Târgu Neamț. (Liana SĂVESCU-GHENGHEA)